C 322/30

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar Eiropas Parlamenta un Padomes Regulas (ES) Nr. 1151/2012 par lauksaimniecības produktu un pārtikas produktu kvalitātes shēmām 50. panta 2. punkta a) apakšpunktu

(2020/C 322/08)

Šī publikācija dod tiesības trīs mēnešu laikā no šīs publikācijas dienas izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA VAI AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Volaille de Bresse” / “Poulet de Bresse” / “Poularde de Bresse” / “Chapon de Bresse”

ES Nr.: PDO-FR-0145-AM03 – 6.12.2019.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Comité interprofessionnel de la volaille de Bresse (CIVB) (starpnozaru komiteja Volaille de Bresse) Galvenais birojs: Bois de Chize 71500 Branges FRANCE

Tālr. +33 0385751007

Fakss +33 0385752899

E-pasts: civb@wanadoo.fr

Comité interprofessionnel de la volaille de Bresse (starpnozaru komiteja Volaille de Bresse) apvieno operatorus, kas faktiski piedalās tādu mājputnu selekcijas, inkubācijas, audzēšanas vai kaušanas darbībās, kas apzīmēti ar ACVN “Volaille de Bresse”, un kā tāda var likumīgi iesniegt šo pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķēšana

☒ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Punkts “Produkta apraksts”

Normu:

““Gatavus cepšanai” vai “strauji sasaldētus” noformē tikai jaunputnu liemeņus un ar nosacījumu, ka ekstremitātes, izņemot pirkstus, nav atdalītas.”

groza šādi:

““Gatavus cepšanai” noformē tikai jaunputnu un jaunvistu liemeņus ar nosacījumu, ka ekstremitātes, izņemot pirkstus, nav atdalītas Jaunputnus var sadalīt, un tas attiecas tikai uz gabaliem ar ādu. Iekšējos orgānus, galvas un kājas neatdala. “Strauji sasaldētus” noformē tikai jaunputnus, kas ir “gatavi cepšanai”, un sadalītos gabalus.”

Šis grozījums ļauj mājputniem, ko atļauts noformēt kā “gatavus cepšanai”, pievienot jaunvistas un nosaka, ka atļauja sadalīt gabalos attiecas tikai uz jaunputnu gabaliem ar ādu, kas ir raksturīgs elements šķirnei “Volaille de Bresse”. Iekšējos orgānus, galvu un kājas neatdala.

Turklāt strauja sasaldēšana, kas bija atļauta tikai jaunputniem, kuri noformēti kā “gatavi cepšanai”, ir atļauta arī sadalītiem jaunputnu gabaliem.

Ierosinātās izmaiņas ļautu nozarei pielāgoties jauniem patēriņa paradumiem, kā norādīts patēriņa apsekojumos (WorldpanelKantar, 2017), vienlaikus saglabājot visas “Volaille de Bresse” īpatnības, tostarp jo īpaši ādas aprakstu.

Normu:

“Mājputnu liemeņi sver vismaz:

— (..);

— 1,8 kg pēc daļējas izķidāšanas jaunvistām;

— (..).”

groza šādi:

“Mājputnu liemeņi sver vismaz:

— (..),

— 1,8 kg pēc daļējas izķidāšanas jaunvistām (ja “gatavas cepšanai”, tad 1,5 kg),

— (..).”

Norādīts jaunvistu (kas noformētas kā “gatavas cepšanai”) minimālais svars – 1,5 kg.

Lai ņemtu vērā šīs izmaiņas, ir grozīts vienotā dokumenta 3.2. punkts.

Turklāt vienotajā dokumentā ir ierosināti arī vienkāršojumi, kas izpaužas kā svītrojumi.

Normu:

““Poulet de Bresse” ir vismaz 108 dienas veca vīriešu vai sieviešu kārtas jaunputna liemenis, kas pēc daļējas izķidāšanas sver vismaz 1,3 kg (ja “gatavs cepšanai”, tad 1 kg). “Poularde de Bresse” ir liemenis, ko iegūst no vismaz 140 dienas vecas dzimumgatavību sasniegušas jaunvistas, kurai ir olu ražošanai nobrieduši sievišķie dzimumorgāni, bet kurai vēl nav sācies dēšanas cikls, un kas pēc daļējas izķidāšanas sver vismaz 1,8 kg. Jaunputni un jaunvistas var būt apstrādāti “apaļojot” un “iesienot” atkarībā no ieražām. “Chapon de Bresse” ir kastrēta, vismaz 224 dienas veca vīriešu kārtas mājputna liemenis, kas pēc daļējas izķidāšanas sver vismaz 3 kg. Tirdzniecībā to pārdod vienīgi gadumijas svinību gadījumos no 1. novembra līdz 31. janvārim. Tam saskaņā ar ieražām jābūt apstrādātam, ievīstot to dabīgās šķiedras (linu, kaņepju vai kokvilnas) audeklā un sašujot ar šujamo diegu tā, ka mājputna liemenis ir pilnīgi “ievīstīts”, izņemot kaklu, kura augšējā trešdaļa ir atstāta neatspalvota.”

aizstāj ar šādu normu:

““Poulet de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 1,3 kg (ja “gatavs cepšanai”, tad 1 kg).“Poularde de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 1,8 kg (ja “gatavs cepšanai”, tad 1,5 kg). Jaunputni un jaunvistas var būt apstrādāti “apaļojot” un “iesienot” atkarībā no ieražām. “Chapon de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 3 kg. Tirdzniecībā to pārdod no 1. novembra līdz 31. janvārim. Tam obligāti jābūt apstrādātam, ievīstot to dabīgās šķiedras (linu, kaņepju vai kokvilnas) audeklā un sašujot ar šujamo diegu tā, ka mājputna liemenis ir pilnīgi “ievīstīts”, izņemot kaklu, kura augšējā trešdaļa ir atstāta neatspalvota.”

No vienotā dokumenta nodaļas “Produkta apraksts” svītro audzēšanas ilgumus. Tomēr specifikācijā tie saglabājas identiski, proti, jaunputniem – vismaz 108 dienas, jaunvistām – vismaz 140 dienas un kapauniem – vismaz 224 dienas. Tas ļauj ievērot prasības attiecībā uz vienotā dokumenta vārdu skaita ierobežošanu, kas noteiktas Regulas (ES) Nr. 668/2014 6. pantā.

Saskaņā ar grozījumiem specifikācijā, kas atļauj noformējumu “gatavs cepšanai”, svītro šādu vienotā dokumenta normu:

“Šos mājputnu liemeņus tirgo “bezzarnu” formā (daļēji izķidātus). “Gatavus cepšanai” vai “strauji sasaldētus” noformē tikai jaunputnu liemeņus un ar nosacījumu, ka ekstremitātes, izņemot pirkstus, nav atdalītas.”

un aizstāj ar šādu normu:

“Šos mājputnu liemeņus tirgo “bezzarnu” formā (daļēji izķidātus, bet ar galvu, kājām un iekšām). “Gatavus cepšanai” noformē tikai jaunputnu un jaunvistu liemeņus ar nosacījumu, ka ekstremitātes, izņemot pirkstus, nav atdalītas. Sadalītus noformē tikai jaunputnus. “Strauji sasaldētus” noformē tikai jaunputnus (kas ir “gatavi cepšanai” vai sadalītos gabalus.)”

Šie grozījumi ļauj punktu “Produkta apraksts” saskaņot ar grozījumiem specifikācijā.

5.2. Punkts “Ģeogrāfiskais apgabals”

Normu:

“Ar cilmes vietas nosaukumu “Volaille de Bresse” apzīmētā produkta ražošanas ģeogrāfiskais apgabals, kurā notiek mājputnu atlase, pārošanās un perēšana, kā arī audzēšana, nokaušana, sagatavošana un, ja nepieciešams, to ātra sasaldēšana, aptver šādu pašvaldību teritoriju (pilnībā vai daļēji):”

groza šādi:

“Visi ražošanas posmi (atlase, pārošanās un perēšana, kā arī audzēšana, kaušana, sagatavošana un sadalīšana, kā arī, ja nepieciešams, ātra sasaldēšana) notiek ģeogrāfiskajā apgabalā, kura perimetrs, pamatojoties uz administratīvi teritoriālo vienību 2018. gada oficiālo klasifikatoru, pilnībā vai daļēji aptver turpmāk minēto pašvaldību teritoriju:”.

Darbībām, kas jāveic ģeogrāfiskajā apgabalā, pievieno sadalīšanu gabalos. Lai ņemtu vērā šo grozījumu, groza vienotā dokumenta 3.5. punktu.

Lai saraksts būtu precīzs un nepārprotams, pievieno atsauci uz spēkā esošā ģeogrāfiskā koda datumu.

Pievieno noteikumu “Kartogrāfiskie dokumenti, kas atspoguļo ģeogrāfisko apgabalu, ir pieejami Izcelsmes un kvalitātes valsts institūta tīmekļa vietnē.”

Turklāt, ņemot vērā izmaiņas Francijas noteikumos par pašvaldību robežām un nosaukumiem, dažas pašvaldības ir apvienojušās, tādējādi mainot savu nosaukumu. Kantoni ir mainījuši formu. Tāpēc ir atjaunināts pašvaldību saraksts. Ģeogrāfiskā apgabala perimetrs nav mainījies, veikt atjaunināšanu ir pienākums Francijas normatīvo regulējumu grozījumu dēļ. Lai ņemtu vērā šo grozījumu, groza vienotā dokumenta 4. punktu.

5.3. Punkts “Izcelsmes apliecinājums”

Sadaļā “4.2. Izsekojamība” pievieno šādu normu: “Sadalīšanas cehiem jāreģistrē šādi dati:

— kautuves nosaukums (ja tas atšķiras no sadalīšanas uzņēmuma),

— uz audzētāja vārda reģistrētā mājputnu partija un kaušanas datums,

— sadalīto gabalu veids,

— gabalu skaits,

— sadalāmo mājputnu sākuma svars,

— sadalīto gabalu galīgais svars.”

Šo noteikumu pievieno specifikācijai, lai nodrošinātu izsekojamību, tostarp sadalīšanas cehos un lai izvairītos no identifikācijas zaudēšanas riska.

Sadaļā “4.3. Mājputnu identifikācija” pievieno šādu normu:

“Jaunputnu gabalu gadījumā katra pārdošanas vienība ir jāidentificē atsevišķi (ar grupas piešķirtu identifikācijas numuru), lai nodrošinātu izsekojamību līdz audzētājam.”

Šī norma nodrošina sadalīto gabalu izsekojamību, lai izvairītos no izsekojamības pārtraukuma, ņemot vērā to, ka vairs nav ar viltošanas aizliegumu nodrošināta identifikatora, proti, gredzena, kas aptver visu mājputna kāju. Ar šo normu nosaka jaunputnu identificēšanas kārtību, ja tie tiek tirgoti sadalītā veidā.

Šo normu pievieno arī vienotā dokumenta 3.7. punktā.

5.4. Punkts “Ražošanas metode”

Sadaļā “5.3. Dzīvnieku audzēšanas apstākļi”

no specifikācijas svītro šādu normu:

“Ārkārtas klimatisko apstākļu gadījumā, kas ietekmē ganības vai graudaugu piegādi, INAO direktors pēc konsultēšanās ar grupu var piešķirt pagaidu atbrīvojumus, lai nodrošinātu mājputnu barošanas turpināšanu.”

Šī norma ļāva izveidot sistēmu, ārkārtas klimatisko apstākļu gadījumā atkāpjoties no specifikācijas. Pēc grozījumu veikšanas regulā, kas attiecas uz tieši uz ACVN (Regula (ES) Nr. 1151/2012), kā arī tās īstenošanas un deleģētajā regulā, šo specifikācijas normu no specifikācijas svītro, jo tas izriet no vispārējā regulējuma.

Normu:

“Mājputnus atļauts ēdināt vienīgi ar šādiem barības līdzekļiem:

— labību, kuras izcelsme ir vienīgi ar aizsargāto nosaukumu apzīmētā produkta ražošanas ģeogrāfiskajā apgabalā, un, ja iespējams, ir ražota saimniecībā,

— (..).”

aizstāj ar:

“Mājputnus atļauts ēdināt vienīgi ar šādiem barības līdzekļiem:

— labību, tīru vai kopā ar pākšaugiem, kuras izcelsme ir vienīgi ar aizsargāto nosaukumu apzīmētā produkta ražošanas ģeogrāfiskajā apgabalā, un, ja iespējams, ir ražota saimniecībā,

— (..).”

Normu: “Ēdināšanu tad nodrošina galvenokārt ganību barības resursi (zāle, kukaiņi, nelieli gliemezīši), kurus papildina ar labību: kukurūzu, griķiem, kviešiem, auzām, tritikāli, miežiem, kā arī ar pienu un tā produktiem.”

groza šādi:

“Ēdināšanu tad nodrošina galvenokārt ganību barības resursi (zāle, kukaiņi, nelieli gliemezīši), kurus papildina ar labību: kukurūzu, griķiem, kviešiem, auzām, tritikāli, miežiem, rudziem, kā arī ar pienu un tā produktiem. Šie labības graudi var būt audzēti kopā ar pākšaugu kultūrām (vīķiem, zirņiem, puķuzirņiem, pupām, lupīnu, lēcām), ja sējot graudaugu daļa ir pārsvarā.”

Normu:

“Šie labības graudi, kuros vismaz 40 % apmērā no barības devas ietilpst kukurūza, var būt vārīti, diedzēti, drupināti vai malti, taču ne citādi apstrādāti.”

aizstāj ar šādu normu:

“Šie graudi, kuros vismaz 40 % apmērā no barības devas ietilpst kukurūza, var būt vārīti, diedzēti, drupināti vai malti, taču ne citādi apstrādāti.”

Šie grozījumi ļauj atļaut graudaugu un pākšaugu audzēšanu kopā kā pilnīgu vai daļēju alternatīvu kukurūzas lipekļa izmantošanai un kviešu kultūru pārmērīgai mēslošanai. Tas ļauj īstenot “agroekoloģisko” audzēšanas praksi kā iespējamu alternatīvu pašreizējai praksei bagātināt barību ar olbaltumvielām. Proti, šī audzēšana kopā ļauj tieši ierobežot kultūrām veikto apstrādi (ar mēslojumu, herbicīdiem, insekticīdiem, fungicīdiem), un kopumā rotācijas mērogā panākt līdzsvarotāku augseku. Visbeidzot, tiks nostiprināta saimniecību autonomija barības ziņā (samazināta kukurūzas lipekļa izmantošana) un labāk saglabāta ganību bioloģiskā dzīve (labībā samazināsies pesticīdu atliekas).

Turklāt no vairākiem rakstiskiem avotiem izriet, ka šī prakse ir tikusi izmantota jau pirms vairākiem gadsimtiem.

Un vēl – specifikācijā atļauto graudaugu sarakstam ir pievienoti rudzi. Šo labību tradicionāli izmantoja putnu audzētāji Bresē.

Lai ņemtu vērā šos grozījumus, groza vienotā dokumenta 3.4. punktu, un to īsteno, no vienotā dokumenta svītrojot šādu normu:

“Audzēšanas (nobarošanas) sākumposmā” mājputnus audzē zālaugu ganībās. Ēdināšanu tad nodrošina galvenokārt ganību barības resursi (zāle, kukaiņi, nelieli gliemezīši), kurus papildina ar labību: kukurūzu, griķiem, kviešiem, auzām, tritikāli, miežiem, kā arī ar pienu un tā produktiem. Šie labības graudi, kuros vismaz 40 % apmērā no barības devas ietilpst kukurūza, var būt vārīti, diedzēti, drupināti vai malti, taču ne citādi apstrādāti. Laikposmā no 36. līdz 84. audzēšanas dienai, kad mājputniem veidojas skelets, tiem var izēdināt proteīnbarību, minerālbarību un vitamīnus, kas tādējādi ir vietējo barības resursu papildinājums.”

To aizvieto ar šādu normu:

““Augšanas” posmā mājputnus audzē zālaugu ganībās. Ēdināšanu tad nodrošina galvenokārt ganību barības resursi (zāle, kukaiņi, nelieli gliemezīši), kurus papildina ar pienu un tā produktiem un labību: kukurūzu, griķiem, kviešiem, rudziem, auzām, tritikāli, miežiem, kā arī ar pienu un tā produktiem. Šie labības graudi var būt audzēti kopā ar pākšaugu kultūrām (vīķiem, zirņiem, puķuzirņiem, pupām, lupīnu, lēcām), ja sējot graudaugu daļa ir pārsvarā. Kukurūza veido ne mazāk kā 40 % no barības devas. Laikposmā no 36. līdz 84. audzēšanas dienai mājputniem var izēdināt proteīnbarību, minerālbarību un vitamīnus, kas tādējādi ir vietējo barības resursu papildinājums.”

Turklāt izlabo acīmredzamu kļūdu: “augšanas” posms, nevis “audzēšanas (nobarošanas) sākumposms”, kā redzams šī paša vienotā dokumenta turpinājumā “Šim “augšanas” posmam seko “nobarošanas beidzamais” posms (..)”.

Tāpat atbilstīgi grozījumiem specifikācijā vienotajā dokumentā pievieno iespēju audzēt labību kopā ar pākšaugiem un ražu izbarot mājputniem.

Sakarā ar acīmredzamās kļūdas izlabošanu un rudzu pievienošanu atļautajai labībai pārformulē vienotā dokumenta 3.4. punktu, lai nodrošinātu atbilstību prasībām, kas saistītas ar vārdu skaita ierobežojumu vienotajā dokumentā, kuras izklāstītas Regulas (ES) Nr. 668/2014 6. pantā.

Šo normu svītro, jo šis ievadteikums nesniedz svarīgu informāciju, lai izprastu nodaļu, tā kā katrs no posmiem ir sīkāk aprakstīts turpmāk tekstā:

“Mājputnu audzēšana noris trijos secīgos posmos: audzēšanas (nobarošanas) sākumposms, augšana un nobarošanas beidzamais posms. Šo posmu laikā mājputnus atļauts ēdināt vienīgi ar šādiem barības līdzekļiem:”.

To aizstāj ar šādu normu:

“Mājputnus atļauts ēdināt vienīgi ar šādiem barības līdzekļiem:”

Šo normu pārformulē, nemainot tās nozīmi:

“Šim “augšanas” posmam seko “nobarošanas beidzamais” posms, kurš jaunputniem ilgst desmit dienas, jaunvistām – trīs nedēļas, bet kapauniem – četras nedēļas; (..).”

Grozītā norma:

“Nobarošanas beidzamais” posms jaunputniem ilgst vismaz desmit dienas, jaunvistām – trīs nedēļas, bet kapauniem – četras nedēļas.”

Nosaukumu daļai

“5.4. Kaušana, sagatavošana un iesaiņošana”

aizvieto ar šādu nosaukumu:

“5.4. Kaušana, sadalīšana, sagatavošana un iesaiņošana”.

Pievieno šādu normu:

“Breses jaunputna sadalīšana

— Sadalīšanas higiēna un sanitārā kontrole: — laiks starp kaušanu un sadalīšanu nedrīkst pārsniegt 3 dienas, — līnija vai sadalīšanas galds pirms jaunas partijas sadalīšanas ir pilnībā jāatbrīvo no iepriekšējās partijas.

— Īpaši sadalīšanas kritēriji: — sadalīšanu veic ar rokas instrumentiem, — nokautajiem mājputniem jābūt labi nobarotiem, ar vienmērīgu tauku slāni; ekstremitātēs nedrīkst būt lūzumu, — Sadalīto gabalu izskatam jāatbilst ACVN noformēšanas kritērijiem (atkarībā no attiecīgā gabala); to ādai jābūt tīrai, bez sīkām spalvām, bez ieplīsumiem, savainojumiem vai neraksturīgiem iekrāsojumiem.”

Šīs normas pievienošana nodrošina produkta organoleptiskās un vizuālās kvalitātes sanitāro kontroli un uzturēšanu sadalīšanas gadījumā pirms laišanas tirgū, tādējādi tiek regulēti sadalīšanas apstākļi. Lai pamatotu šos punktus, pievieno šādas normas:

“Poulet de Bresse” raksturīgs skeleta un ādas smalkums, kā arī ievērojama pārklājošo un intramuskulāro tauku klātbūtne. Tāpēc liemeņi ir īpaši smalki, un ar tiem jārīkojas piesardzīgi, pretējā gadījumā var tikt bojāti kauli un āda, kam jābūt uz tirgū laisto mājputnu gabaliem, kā arī notikt zemādas tauku oksidēšanās. Proti, šo mājputnu apstrādes ātrums ir īpaši lēns, un, lai ņemtu vērā šo ādas un kaulu trauslumu, plūkšana obligāti ir jāveic ar rokām.

Kaušanas darbības, liemeņu sagatavošana, sadalīšana un iesaiņošana ir būtiskas darbības, lai saglabātu ACVN “Poulet de Bresse” raksturīgās īpašības.

Tāpēc ir svarīgi, lai šīs darbības veiktu operatori, kam ir vajadzīgā zinātība un kas ir īpaši apmācīti šo mājputnu sadalīšanā. Tas ir vajadzīgs, lai izvairītos no kvalitātes garantijas apdraudējuma riska un lai tirgū netiktu laists galaprodukts, kas neatbilst organoleptiskajiem kritērijiem.

Turklāt tā kā sadalīšanas un iepakošanas laikā identifikācijas zīmes (gredzens un zīmogs) tiek noņemtas, šo darbību veikšana ģeogrāfiskajā apgabalā ar kontroles sistēmu, kura ieviesta, lai pārbaudītu to veikšanu, ļauj ierobežot izsekojamības pārkāpumu risku un tādējādi krāpšanas risku. Visbeidzot, darbības veikšana ģeogrāfiskajā apgabalā ļauj ierobežot manipulāciju skaitu un pārvadāšanas ilgumu, kas kaitē šī īpaši trauslā galaprodukta kvalitātei.

No tā izriet, ka visas sadalīšanas un iepakošanas darbības, kas ļauj iegūt “Poulet de Bresse”, ir balstītas uz īpašiem noteikumiem un īpašu zinātību. Tāpēc to veikšana atbilstošās iekārtās, kas atrodas ģeogrāfiskajā apgabalā, šķiet būtiska, lai:

— saglabātu kvalitātes īpašības,

— garantētu produkta autentiskumu,

— nodrošinātu stingru kontroli vienam no tirgū visizplatītākajiem produkta noformējumam.”

Sadaļā “5.5. Jaunputnu ātra sasaldēšana”

normu:

“Jaunputnu ātru sasaldēšanu veic ne vēlāk kā trīs dienas pēc kaušanas. Jaunputnus (veselus, “gatavus cepšanai”) sasaldē, izlaižot caur tuneli, kurā gaisa temperatūra saldēšanas iekārtas izejā ir no –35 ° C līdz –40 ° C. (..)”

groza šādi:

“Jaunputnu (veselu, “gatavu cepšanai” vai sadalītu) ātru sasaldēšanu veic ne vēlāk kā trīs dienas pēc kaušanas. Jaunputnus (veselus, “gatavus cepšanai” vai sadalītus) sasaldē, izlaižot caur tuneli, kurā gaisa temperatūra saldēšanas iekārtas izejā ir no –35 ° C līdz –40 ° C. (..)”

Tādējādi nosacījumus, kas regulē veselu jaunputnu un jaunputnu, kuri “gatavi cepšanai”, dziļu sasaldēšanu, attiecina arī uz jaunputnu gabaliem.

Atbilstoši izmaiņām spēkā esošajos vispārējos noteikumos terminu “OID” (optimālais izlietošanas datums) svītro un aizstāj ar terminu “MDT” (minimālais derīguma termiņš). Šīs datu vienības ilgums nemainās (12 mēneši).

5.5. Punkts “Saikne”

Atbilstīgi tam, ko sagaida Eiropas Komisija, specifikācijā pievieno ievadteikumu punktam “Saikne”:

““Volaille de Bresse” / “Poulet de Bresse” / “Poularde de Bresse” / “Chapon de Bresse” ir īpašas šķirnes, proti, Gallus jeb Breses ģints balto vistu varietāte, kas mājputni, kas selekcionēti uz vietas un aug lēni. Šī lauku šķirne, kas lieliski piemērota Breses klimatiskajiem apstākļiem, ļauj vislabāk izmantot tai pieejamās zālāju ganības, kur tai pašai jāmeklē barība, tādējādi uz smalka skeleta izveidojot labi attīstītu muskulatūru. Tās papildbarībā trūkst olbaltumvielu, bet tajā ir daudz kukurūzas, un tās “nobarošanas beidzamais” posms ļauj ražot labi nobarotus mājputnus, kas rada Breses mājputnu reputāciju.”

Šo papildinājumu ietver vienotajā dokumentā.

Specifikācijā normu:

“Audzēšanas metodes balstās uz senču piekoptu barošanas režīmu, kura pamatā ir neatkarīga mājputnu barošana zālāju ganībās (sliekas, zāle u.c.), kas papildināta ar labību un piena produktiem (atšķaidīts piens, sūkalas, piena pulveris, paniņas u.c.).”

aizstāj ar:

“Audzēšanas metodes balstās uz senču piekoptu barošanas režīmu, kura pamatā ir neatkarīga mājputnu barošana zālāju ganībās (sliekas, zāle u.c.), kas papildināta ar graudiem un piena produktiem (atšķaidīts piens, sūkalas, piena pulveris, paniņas u.c.).”

Šis grozījums ļauj ņemt vērā gan labību, gan pākšaugus, kas uzskaitīti sadaļā par barošanu. Šo grozījumu identiski atspoguļo vienotajā dokumentā.

5. punkts. “Saikne ar ģeogrāfisko apgabalu” vienotajā dokumentā arī groza šādi:

No vienotā dokumenta svītro šādas daļas, jo tās uzskatāmas par nebūtiskām, lai parādītu saikni starp produkta raksturīgajām īpašībām un ģeogrāfiskās vides dabas faktoriem vai cilvēkfaktoriem:

“Pēc cepšanas, kas jākontrolē, lai produkts saglabātu visas organoleptiskās īpašības, šo mājputnu (kam raksturīgs liels gaļas iznākums) gaļa ir ļoti maiga, ar stipru garšu un lielu sulīgumu. Attiecībā uz gaļas iznākumu, “Volaille de Bresse” izceļas ar izmeklētāko gaļas gabalu apjomu, kā arī filejas daļas garumu un platumu vai stilbu apaļumu. Visi kauli ir ļoti smalki, galva un kakls izskatās trausli, jo ir pavisam nelieli salīdzinājumā ar ēdamo daļu. Pēc atasiņošanas un atspalvošanas šie mājputnu liemeņi ir ar raksturīgu apaļīgu un treknu miesu bez stūrainības. Gaļa ir maiga un mutē pat kūstoša, kā dēļ tā Parīzes tirdzniecības paviljonos izpelnījusies “krēmīgās” gaļas pievārdu. Gaļa viegli atdalās no kauliem, un dažādie muskuļaudi ļoti viegli atdalās viens no otra. Muskuļu šķiedras ir tik smalkas, ka šķiedrainums nav gandrīz samanāms. Gandrīz nemaz nav cīpslu un aponeirožu, bet, ja ir, tad gandrīz nav atšķiramas no gaļas. Tauki šiem mājputniem atrodas ne tikai zemādas taukaudos, kuru apjoms atkarīgs no nobarojuma pakāpes, bet caurauž arī muskuļaudus. Visas smalkās muskuļšķiedras ir it kā “ievīstītas” smalkgraudainos taukaudos, kas pēc cepšanas piešķir gaļai sevišķu mīkstumu. Jaunvista ir apaļīgāka un smagāka par jaunputnu, un tai ir sevišķas garšas īpašības, kas saistītas ar nobarojumu, kas tām ir lielāks. Kapauns sakarā ar kastrāciju un lielāku dzīves ilgumu, kas veicina tauku veidošanos muskuļaudos ilgi un regulāri, ir mājputns ar ļoti augstu gastronomisko kvalitāti, un to piedāvā tirdzniecībā gadumijas svinībām. Visbeidzot, pieredzējuši degustatori atzīst, ka šo mājputnu gaļai piemīt īpašs aromāts, kura dēļ pēc tās ir ļoti liels pieprasījums visizsmalcinātāko gardēžu aprindās.”

“pagarinātā muguras daļa liecina par lielāku filejas daļas iznākumu.”

“Kopš 1591. gada “Volailles de Bresse” un jo īpaši “chapons gras” (nobarotie kapauni) minēti Bourg-en-Bresse pilsētas pašvaldības reģistros.” Sākot ar XVII gadsimtu, nodevas arvien vairāk tiek maksātas kapaunu un jaunvistu veidā, bet XVIII gadsimta beigās tie jau ir minēti visos nomas līgumos. Šo mājputnu gaļas sulīgumu vēlāk izcēlis gastronoms Brillat-Savarin, kas savā 1825. gada darbā “Physiologie du goût” (“Garšas fizioloģija”) raksta: “No jaunvistām priekšroka dodama tām, ko audzē Bresē”.”

“Ražošanas attīstību veicināja atvieglojumi, ko tirdzniecībai sniedza Parīzes–Lionas–Marseļas (PLM) dzelzceļa līnijas atklāšana. Ievērības cienīgs faktors neapšaubāmi ir arī tādas lielas pilsētas tuvums kā Liona.”

“Vēsturiski katrs putnkopis pats atlasīja vaisliniekus no sava ganāmpulka. Vēlāk, 1955. gadā, pateicoties nozares dalībnieku kopīgai iesaistei, tika izveidots selekcijas centrs. Tajā veic ģenealoģisku selekciju, kas ļauj nodrošināt šķirnes saglabāšanu.”

“Pēc nokaušanas mājputnus sagatavo neparastā veidā, atstājot tiem uz kakla pamatnes spalvu apkaklīti.”

“Īpašu uzmanību putnkopis velta “smalkajiem” mājputniem: kapauniem – vīriešu kārtas putniem, kas dzimuši pavasara sākumā un kastrēti pirms 15. jūlija, un jaunvistām – sieviešu kārtas vistām, kas ir vecākas par jaunputniem, bet nav vēl sākušas dēt. Nobarošanas beigu posms sprostos “smalkajiem” mājputniem ir ilgāks nekā jaunputniem, turklāt pirmajiem bieži vien izēdina apetīti rosinošu barību pastētes veidā. Šīs vistas pēc nokaušanas tiek arī rūpīgi apstrādātas un ļoti uzmanīgi atspalvotas, lai nesavainotu ādu.”

“Šo vietējās gastronomijas tradīcijās dziļi sakņojušos produktu gatavo un popularizē lielākie Francijas un aizrobežu šefpavāri.”

“Sevišķi daudz šo mājputnu pārdod pēc četriem īpašiem konkursiem, ko sauc par Les glorieuses de Bresse (“Breses slavenības”), no kuriem pirmais notika Bresē 1862. gada 23. decembrī Pārējie trīs pasākumi norisinās Pont-de-Vaux, Montrevel-en-Bresse un Louhans nedēļā pirms Ziemassvētkiem un “pulcē” vairāk kā 1000 izpušķotu dzīvnieku, no kuriem skaistākos vērtē žūrija. Putnkopji cīnās gan par pirmajām godalgām, ko var saņemt par kapauniem un jaunvistām, gan arī par augstākajiem tarifiem; un labākie eksemplāri rotās skaistākās vitrīnas un lielākos Ziemsvētku nakts maltītes galdus. Šie konkursi liecina par to, cik lepni ir putnkopji par savu produkciju un cik cieši tie sevi saista ar šo darbību.”

“Dzīvnieku audzēšanas veids, aprūpe un nobarošana piešķir šo mājputnu gaļai izcilas organoleptiskās īpašības, kas izpaužas pēc cepšanas. Tradicionālā šo smalko mājputnu liemeņu “apaļošanas” prakse, cieši ievīstot tos audeklā, ļauj veicināt īpaši tauku iekļūšanu dziļāk muskuļaudos. Smaržīgās vielas, kas uzkrājas taukos un atbrīvojas cepšanas laikā, savstarpēji iesaistās reakcijās, iesūcas visā produkta masā un piešķir šo mājputnu gaļai izsmalcinātu aromātu.”

Svītro šādu apakšnodaļu nosaukumus: 5.1. Ģeogrāfiskā apgabala specifika: — Cilvēkfaktori,

— Dabas faktori; 5.2. Produkta specifika: 5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Šie svītrojumi ir veikti, jo daudzi no šiem elementiem nesniedz svarīgu papildu informāciju, lai parādītu saikni vai elementus, kas saistīti ar mājputnu gaļu, kad tā ir pagatavota (lai gan uz ko specifikācijas neattiecas). Šie svītrojumi ļauj vienotajā dokumentā izcelt saiknes ar izcelsmi galvenos un būtiskos elementus.

5.6. Punkts “Marķēšana”

Specifikācijas 8. punktā normu: “Uz etiķetes jābūt Eiropas Savienības ACVN logotipam.” svītro, jo kopš 2016. gada 4. janvāra tas dublē Regulu (ES) Nr. 1151/2012.

Šo normu svītro arī vienotā dokumenta 3.7. punktā.

Specifikācijas 8. punktā pievieno šādu normu: “Ja jaunputnu liemeņi ir sadalīti gabalos, katru pārdošanas vienību identificē atsevišķi, lai ļautu nodrošināt izsekojamību līdz audzētājam (grupas piešķirts identifikācijas numurs).”

Šī norma ļauj plānot un nodrošināt jaunputnu identifikācijas kārtību tirdzniecības vajadzībām, ja tos tirgo sadalītā veidā.

Šo grozījumu identiskā veidā iekļauj vienotā dokumenta 3.7. punktā “Noteikumi, kas piemērojami tā produkta marķēšanai, uz kuru attiecas nosaukums”.

Vienotajā dokumentā šādas normas:

“Citai personai nenododamais gredzens ir ar viltošanas aizliegumu nodrošināts gredzens ar putnkopja kontaktinformāciju. Citai personai nenododamais aizzīmogojums pēc formas ir īpaša skava, uz kuras ir uzraksts “Bresse”. Ja mājputns nokauts lopkautuvē, uz skavas ir norādīta lopkāvēja kontaktinformācija. Ja mājputnu nokauj putnkopis pats savā saimniecībā, uz šā aizzīmogojuma ir norāde “Abattage à la ferme” (nokauts saimniecībā).”

aizvieto ar šādām:

“Gredzens ir ar viltošanas aizliegumu nodrošināts gredzens ar putnkopja kontaktinformāciju. Aizzīmogojums pēc formas ir īpaša skava, uz kuras ir uzraksts “Bresse”. Ja mājputns nokauts lopkautuvē, uz skavas ir norādīta lopkāvēja kontaktinformācija. Ja mājputnu nokauj putnkopis pats savā saimniecībā, uz šā aizzīmogojuma ir norāde “Abattage à la ferme” (nokauts saimniecībā).”

Šis vienkāršojums ierosināts, lai nodrošinātu atbilstību prasībām, kas attiecas uz vienotu dokumentu vārdu skaita ierobežošanu, kā minēts Regulas (ES) Nr. 668/2014 6. pantā.

No vienotā dokumenta svītro šādu normu: “Gredzenu un aizzīmogojumu var izmantot tikai vienu reizi, un to uzlikšanu veic rūpīgi un uz vietas tā, lai tie būtu neviltojami.” tā paša iemesla dēļ.

5.7. Punkts “Citi”

— Pieteikuma iesniedzēja grupa

Normu attiecībā uz pieteikuma iesniedzējas grupas sastāvu:

“Sastāvs: “Comité interprofessionnel de la volaille de Bresse” [Starpnozaru komiteja “Volaille de Bresse”] sastāv no operatoriem, kas ir “Volaille de Bresse”, “Poulet de Bresse”, “Poularde de Bresse” vai “Chapon de Bresse” mājputnu selekcionāri, inkubācijas cehi, audzētāji vai kāvēji un asociētie locekļi, kuri ir iedalīti sešās kolēģijās:

— selekcionāru kolēģija;

— inkubācijas cehu kolēģija;

— audzētāju kolēģija;

— audzētāju un kāvēju kolēģija;

— kāvēju kolēģija;

— asociēto locekļu kolēģija.”

groza šādi:

“Sastāvs: Comité interprofessionnel de la volaille de Bresse (starpnozaru komiteja Volaille de Bresse) sastāv no operatoriem, kas ir “Volaille de Bresse”, “Poulet de Bresse”, “Poularde de Bresse” vai “Chapon de Bresse” mājputnu selekcionāri, inkubācijas cehi, audzētāji vai kāvēji, sadalīšanas cehi un asociētie locekļi, kuri ir iedalīti sešās kolēģijās:

— selekcionāru kolēģija,

— inkubācijas cehu kolēģija,

— audzētāju kolēģija,

— audzētāju un kāvēju kolēģija,

— kaušanas un sadalīšanas cehu kolēģija,

— asociēto locekļu kolēģija.”

Šis grozījums ļauj pieteikuma iesniedzējai grupai pievienot tos operatorus, kas veic jaunputnu sadalīšanu.

— Valsts prasības

Atbilstīgi pieprasītajiem grozījumiem valsts prasībās groza divus galvenos pārbaudāmos punktus.

Normu par operatora atrašanās vietas kontroli:

“Operatoru (selekcionāru, inkubācijas nodrošinātāju-audzētāju, kāvēju) atrašanās vieta. Selekcijas (audzēšanas ēkas), inkubācijas (inkubatori) un audzēšanas struktūras cilmes vietas nosaukuma ģeogrāfiskajā apgabalā.”

groza šādi:

“Operatoru atrašanās vieta.

Selekcijas (audzēšanas ēkas), inkubācijas (inkubatori) un audzēšanas, kaušanas un sadalīšanas struktūras cilmes vietas nosaukuma ģeogrāfiskajā apgabalā.”

Normu par operatora atrašanās vietas kontroli:

— Minimālais jaunputnu audzēšanas laiks:

normu, kurā norādīts

“jaunputniem:

— ≥ 10 dienas “nobarošanas beidzamais” posms,

— ≥ 110 dienas audzēšanas posms”

groza šādi:

“jaunputniem:

— ≥ 10 dienas “nobarošanas beidzamais” posms,

— ≥ 108 dienas audzēšanas posms”.

Šo grozījumu veic, lai labotu kļūdu, kuras rezultātā rodas neatbilstība starp šo daļu, kas veltīta galvenajiem punktiem, kuri jākontrolē, un apraksta daļu, kur norādīts, ka minimālais audzēšanas periods ir 108 dienas.

Saskaņā ar pieteikumā iekļautajiem grozījumiem valsts prasībām pievieno divus galvenos punktus, kas jākontrolē:

— Tās barības sastāvs, ko izdala, sākot no 36. dienas. Pievieno šādu normu attiecībā uz kontroli: “Labība, kā arī piens un tā produkti šķidrā vai pulvera veidā” groza šādi: “Labība var būt kopā ar pākšaugu kultūrām (atļauts, ja sējot graudaugu daļa ir pārsvarā), kā arī ar pienu un tā produktiem šķidrā vai pulvera veidā.”

— Pievieno šādu normu attiecībā uz sadalīšanas kontroli: “Sadalīšanu var veikt tikai jaunputniem. Nokautajiem mājputniem jābūt labi nobarotiem, ar vienmērīgu tauku slāni; ekstremitātēs nedrīkst būt lūzumu; Sadalīto gabalu izskatam jāatbilst ACVN noformēšanas kritērijiem (atkarībā no attiecīgā gabala); to ādai jābūt tīrai, bez sīkām spalvām, bez ieplīsumiem, savainojumiem vai neraksturīgiem iekrāsojumiem.”

VIENOTS DOKUMENTS

“Volaille de Bresse” / “Poulet de Bresse” / “Poularde de Bresse” / “Chapon de Bresse”

ES Nr.: PDO-FR-0145-AM03 – 6.12.2019.

ACVN (X) AĢIN ( )

1. Nosaukums vai nosaukumi

“Volaille de Bresse” / “Poulet de Bresse” / “Poularde de Bresse” / “Chapon de Bresse”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

“Volaille de Bresse” / “Poulet de Bresse” / “Poularde de Bresse” / “Chapon de Bresse” ir produkts, ko iegūst no Gallus ģints balto vistu varietātes gallu jeb Breses šķirnes mājputniem. Pieaugušajiem mājputniem ir šādas specifiskas ārējās īpašības.

“Poulet de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 1,3 kg (ja “gatavs cepšanai”, tad 1 kg). “Poularde de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 1,8 kg (ja “gatavs cepšanai”, tad 1,5 kg). Jaunputni un jaunvistas var būt apstrādāti “apaļojot” un “iesienot” atkarībā no ieražām. “Chapon de Bresse” pēc daļējas izķidāšanas (bez zarnām, bet ar galvu, kājām un iekšām) sver vismaz 3 kg. Tirdzniecībā to pārdod no 1. novembra līdz 31. janvārim. Tam obligāti jābūt apstrādātam, ievīstot to dabīgās šķiedras (linu, kaņepju vai kokvilnas) audeklā un sašujot ar šujamo diegu tā, ka mājputna liemenis ir pilnīgi “ievīstīts”, izņemot kaklu, kura augšējā trešdaļa ir atstāta neatspalvota. Nokautajiem mājputniem jābūt ar kuplu miesu un attīstītu filejas daļu; to ādai jābūt tīrai, bez sīkām spalvām, bez ieplīsumiem, savainojumiem vai neraksturīgiem iekrāsojumiem; nobarojuma pakāpei jābūt tādai, ka mugurkaula aprises nav saskatāmas; krūšukaula ķīlim jābūt tā dabiskajā formā bez izmaiņām. Ekstremitātēm jābūt bez lūzumiem. Spalvu apkaklei, kas saglabāta uz kakla augšējās trešdaļas, jābūt tīrai. Kājas jāatbrīvo no visiem netīrumiem. Šos mājputnu liemeņus tirgo “bezzarnu” formā (daļēji izķidātus, bet ar galvu, kājām un iekšām). “Gatavus cepšanai” noformē tikai jaunputnu un jaunvistu liemeņus ar nosacījumu, ka ekstremitātes, izņemot pirkstus, nav atdalītas. Sadalītus noformē tikai jaunputnus. “Strauji sasaldētus” noformē tikai jaunputnus (kas ir “gatavi cepšanai” vai sadalītos gabalus.

Apaļotos un iesietos mājputnu liemeņus var tirgot ievīstītus vai izvīstītus. Tiem tad ir iegarena forma. Spārni un kājas, ievīstot un cieši pārsienot kautķermeni, ir iespiedušies tajā tā, ka attiecībā pret to neveido izciļņus. Gaļai jābūt stingrai, cietai un labā izskatā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Mājputnus atļauts ēdināt vienīgi ar šādiem barības līdzekļiem:

— labību, kuras izcelsme ir vienīgi ar aizsargāto nosaukumu apzīmētā produkta ražošanas ģeogrāfiskajā apgabalā,

— augu izcelsmes barība, blakusprodukti un papildbarība, kas iegūti no ģenētiski nemodificētiem produktiem.

Audzēšanas (nobarošanas) sākumposmā, kas ilgst ne vairāk kā 35 dienas, barības devā pēc apjoma jābūt vismaz 50 % labības, kurai var pievienot papildbarību, ko veido augu izcelsmes barības vielas, piena produkti, vitamīni un minerālbarība.

Audzēšanas posmā mājputnus audzē zālaugu ganībās. Ēdināšanu tad nodrošina galvenokārt ganību barības resursi (zāle, kukaiņi, nelieli gliemezīši), kurus papildina ar pienu un tā produktiem, kā arī ar labību: kukurūzu, griķiem, kviešiem, rudziem, auzām, tritikāli, miežiem. Šie labības graudi var būt audzēti kopā ar pākšaugu kultūrām (vīķiem, zirņiem, puķuzirņiem, pupām, lupīnu, lēcām), ja sējot graudaugu daļa ir pārsvarā. Kukurūza veido ne mazāk kā 40 % no barības devas. Laikposmā no 36. līdz 84. audzēšanas dienai mājputniem var izēdināt proteīnbarību, minerālbarību un vitamīnus, kas tādējādi ir vietējo barības resursu papildinājums.

Proteīnu saturs dienas barības devā nedrīkst pārsniegt 15 %.

“Nobarošanas beidzamais posms” jaunputniem ilgst vismaz desmit dienas, jaunvistām – trīs nedēļas, bet kapauniem – četras nedēļas. To veic, kad mājputnus tur sprostos samērā tumšā, mierīgā un vēdinātā telpā. Šajā laikposmā mājputnu barības deva ir tāda pati kā augšanas posmā; šai devai var pievienot rīsus.

Visbeidzot, mājputnu barības (ganību barības resursi un izēdinātie labības graudi) izcelsme gandrīz 90 % apmērā ir ģeogrāfiskajā apgabalā.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Mājputnu atlase, pārošanās un perēšana, kā arī audzēšana, kaušana un sadalīšana noris ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u.c. īpašie noteikumi

Mājputnu liemeņu sagatavošana (smalkā noplūkšana un apkakles tīrīšana), iepakošana un, ja vajadzīgs – vienīgi jaunputnu liemeņiem – sadalīšana un straujā sasaldēšana, notiek ģeogrāfiskajā apgabalā saskaņā ar šādu noformējumu:

— “bezzarnu” (daļēji izķidāti, bet ar galvu, kājām un iekšām) liemeņi,

— “noapaļoti un iesieti” liemeņi. “Apaļošana” un “iesiešana”, kas ar kapaunu liemeņiem veicamas obligāti, ir tradicionālās darbības Breses mājputnu liemeņu noformēšanai, cieši ievīstot tos dabīgās šķiedras (linu, kokvilnas vai kaņepju šķiedru) audeklā un ar rokām aizšujot to (ar vismaz 15–20 dūrieniem atkarībā no tā, vai ievīstāmais produkts ir iegūts no jaunputna, jaunvistas vai kapauna),

— liemeņi “gatavi cepšanai” – vienīgi jaunputniem un jaunvistām. Mājputnu liemeņi ir ar ekstremitātēm (izņemot pirkstus),

— “sadalīti” un “strauji sasaldēti” liemeņi – vienīgi jaunputniem un jaunvistām.

Šie posmi obligāti veicami ģeogrāfiskajā apgabalā – to pamato ļoti specifiskas un tradicionālas zinātības izmantošana. Labākais piemērs tam ir mājputnu liemeņu apaļošana un iesiešana. Šo paņēmienu lieto it īpaši gadumijas svinību reizēs, un tas ļauj labāk nodrošināt tauku iesūkšanos muskuļaudos un tādējādi izceļ produkta organoleptiskās īpašības. “Volaille de Bresse” ražošanas nozares uzņēmēji turpina šo praksi, neraugoties uz ieguldāmo laiku un darbu, kas vajadzīgs, lai šos produktus sagatavotu pārdošanai šādā noformējumā. Arī “gatavs cepšanai” un “strauji sasaldēts” ir ar ACVN “Volaille de Bresse” apzīmētajam produktam īpaši raksturīgi noformējuma veidi – ekstremitātes (izņemot pirkstus) nedrīkst būt atdalītas.

Turklāt ļoti plānā “Volaille de Bresse” mājputnu āda prasa sevišķu uzmanību, lai atspalvošanas, liekšanas un iepakošanas laikā to nenorautu. Tādēļ līdz minimumam jāierobežo darbības, kuru rezultātā varētu bojāt ādu (ieplēsumu, bojājumu un neraksturīgu iekrāsojumu dēļ mājputnu liemeņus izbrāķē saskaņā ar produkta aprakstu).

Visbeidzot, šo darbību veikšana ģeogrāfiskajā apgabalā ir vajadzīga, jo tās norisinās vienlaikus ar šo mājputnu atzīšanu par derīgiem apzīmēšanai ar šo ACVN. Tieši sākot ar šo pēdējo – klasificēšanas – posmu, ir iespēja šo mājputnu produkciju piedāvāt tirdzniecībā ar šo ACVN. Šī klasificēšana izpaužas kā identifikācijas marķējuma uzlikšana aizzīmogojuma veidā (jaunvistām un kapauniem — zīmoga veidā), kas ir produktu identificēšanas instrumenti un kas garantē izsekojamību.

3.6. Ar reģistrēto nosaukumu apzīmētā produkta marķēšanas īpašie noteikumi

Uz produkta “Volaille de Bresse” / “Poulet de Bresse” / “Poularde de Bresse” / “Chapon de Bresse” vienlaikus jābūt gan putnkopja gredzenam, gan lopkāvēja aizzīmogojumam, gan īpašai etiķetei, gan arī – jaunvistām un kapauniem – identifikācijas zīmogam.

Etiķeti piestiprina pie “bezzarnu” (daļēji izķidātu, bet ar galvu, kājām un iekšām) mājputnu liemeņu muguras vai liemeņu, kas “gatavi cepšanai”, krūšukaula ķīļa, kad mājputnus klasificē par derīgiem apzīmēšanai ar šo cilmes vietas nosaukumu un pirms produkcijas nosūtīšanas.

Uz citai personai nenododamā gredzena ir norādīta putnkopja kontaktinformācija. Aizzīmogojums ir skava, uz kuras ir uzraksts “Bresse”. Ja mājputns nokauts lopkautuvē, uz skavas ir norādīta lopkāvēja kontaktinformācija. Ja mājputnu nokauj putnkopis pats savā saimniecībā, uz šā aizzīmogojuma ir norāde “Abattage à la ferme” (nokauts saimniecībā).

“Kapaunu” un “jaunvistu” identifikācijas zīmogi pēc formas ir zīmogi ar norādi “Poularde de Bresse roulée” vai “Poularde de Bresse”, vai “Chapon de Bresse” un norādi “appellation d’origine contrôlée” (kontrolēts cilmes vietas nosaukums) vai “appellation d’origine protégée” (aizsargāts cilmes vietas nosaukums).

Gredzenu pirms produkta izvešanas no saimniecības putnkopis mājputnam uzliek uz kreisās kājas. Aizzīmogojumu uzliek uz kakla pamatnes, kad mājputnus klasificē par derīgiem apzīmēšanai ar šo cilmes vietas nosaukumu un pirms produkcijas nosūtīšanas. Zīmogus piestiprina pie kakla pamatnes un nostiprina ar aizzīmogojumu.

Jaunputnu gabalu, kas paredzēti pārdošanai patērētājiem, gadījumā, katru pārdošanas vienību identificē atsevišķi, lai ļautu nodrošināt izsekojamību līdz audzētājam (APO (aizsardzības un pārvaldības organizācijas) piešķirtais identifikācijas numurs).

4. Precīza ģeogrāfiskā apgabala definīcija

Ar cilmes vietas nosaukumu “Volaille de Bresse” / “Poulet de Bresse ” / “Poularde de Bresse” / “Chapon de Bresse” apzīmētā produkta ražošanas ģeogrāfiskais apgabals aptver šādu pašvaldību teritoriju.

Ain departamentā – daļēji: Abergement-Clémenciat, Ceyzériat, Châtillon-sur-Chalaronne, Coligny, Courmangoux, Dompierre-sur-Chalaronne, Dompierre-sur-Veyle, Druillat, Jasseron, Meillonnas, Saint-Didier-sur-Chalaronne, Saint-Étienne-sur-Chalaronne, Saint-Martin-du-Mont, Salavre, Tossiat, Val-Revermont,Verjon; pilnībā: Arbigny, Asnières-sur-Saône, Attignat, Bâgé-Dommartin, Bâgé-le-Châtel, Beaupont, Bény, Béréziat, Bey, Biziat, Boissey, Bourg-en-Bresse, Boz, Buellas, Certines, Chanoz-Châtenay, Chavannes-sur-Reyssouze, Chaveyriat, Chevroux, Condeissiat, Confrançon, Cormoranche-sur-Saône, Cormoz, Courtes, Cras-sur-Reyssouze, Crottet, Cruzilles-lès-Mépillat, Curciat-Dongalon, Curtafond, Domsure, Etrez, Feillens, Foissiat, Garnerans, Gorrevod, Grièges, Illiat, Jayat, Laiz, Lent, Lescheroux, Malafretaz, Mantenay-Montlin, Manziat, Marboz, Marsonnas, Mézériat, Montagnat, Montcet, Montracol, Montrevel-en-Bresse, Neuville-les-Dames, Ozan, Péronnas, Perrex, Pirajoux, Polliat, Pont-de-Vaux, Pont-de-Veyle, Replonges, Reyssouze, Saint-André-de-Bâgé, Saint-André-d'Huiriat, Saint-André-sur-Vieux-Jonc, Saint-Bénigne, Saint-Cyr-sur-Menthon, Saint-Denis-lès-Bourg, Saint-Didier-d'Aussiat, Saint-Étienne-du-Bois, Saint-Étienne-sur-Reyssouze, Saint-Genis-sur-Menthon, Saint-Jean-sur-Reyssouze, Saint-Jean-sur-Veyle, Saint-Julien-sur-Reyssouze, Saint-Julien-sur-Veyle, Saint-Just, Saint-Laurent-sur-Saône, Saint-Martin-le-Châtel, Saint-Nizier-le-Bouchoux, Saint-Rémy, Saint-Sulpice, Saint-Trivier-de-Courtes, Sermoyer, Servas, Servignat, Sulignat, Thoissey, Tranclière, Vandeins, Vernoux, Vescours, Vésines, Villemotier, Viriat, Vonnas;

Jura departamentā – daļēji: Annoire, Asnans-Beauvoisin, Augéa, Balanod, Beaufort, Bois-de-Gand, Césancey, Chaînée-des-Coupis, Chassagne, Chaumergy, Chaussin, Chaux-en-Bresse, Cousance, Cuisia, Desnes, Digna, Essards-Taignevaux, Foulenay, Francheville, Gevingey, Longwy-sur-le-Doubs, Maynal, Messia-sur-Sorne, Montmorot, Orbagna, Petit-Noir, Ruffey-sur-Seille, Rye, Saint-Amour, Saint-Jean-d'Etreux, Sainte-Agnès, Trois-Châteaux, Val-Sonnette, Vincelles, Vincent- Froideville; pilnībā: Bletterans, Chapelle-Voland, Chêne-Sec, Chilly-le-Vignoble, Commenailles, Condamine, Cosges, Courlans, Courlaoux, Fontainebrux, Frébuans, Hays, Larnaud, Nance, Neublans-Abergement, Relans, Repôts, Trenal, Villevieux;

Saône-et-Loire departamentā – daļēji: Chalon-sur-Saône, Champagnat, Charette-Varennes, Cuiseaux, Fretterans, Joudes, Lays-sur-le-Doubs, Longepierre, Navilly, Tournus; pilnībā: Abergement-de-Cuisery, Abergement-Sainte-Colombe, Allériot, Authumes, Bantanges, Baudrières, Beaurepaire-en-Bresse, Beauvernois, Bellevesvre, Bey, Bosjean, Bouhans, Branges, Brienne, Bruailles, Chapelle-Naude, Chapelle-Saint-Sauveur, Chapelle-Thècle, Châtenoy-en-Bresse, Chaux, Ciel, Condal, Cuisery, Damerey, Dampierre-en-Bresse, Devrouze, Diconne, Dommartin-lès-Cuiseaux, Epervans, Fay, Flacey-en-Bresse, Frangy-en-Bresse, Frette, Frontenard, Frontenaud, Genête, Guerfand, Huilly-sur-Seille, Jouvençon, Juif, Lacrost, Lans, Lessard-en-Bresse, Loisy, Louhans, Ménetreuil, Mervans, Miroir, Montagny-près-Louhans, Montcony, Montcoy, Montjay, Montpont-en-Bresse, Montret, Mouthier-en-Bresse, Ormes, Oslon, Ouroux-sur-Saône, Pierre-de-Bresse, Planois, Pontoux, Préty, Racineuse, Rancy, Ratenelle, Ratte, Romenay, Sagy, Saillenard, Saint-André-en-Bresse, Saint-Bonnet-en-Bresse, Saint-Christophe-en-Bresse, Saint-Didier-en-Bresse, Saint-Étienne-en-Bresse, Saint-Germain-du-Bois, Saint-Germain-du-Plain, Saint-Marcel, Saint-Martin-du-Mont, Saint-Martin-en-Bresse, Saint-Maurice-en-Rivière, Saint-Usuge, Saint-Vincent-en-Bresse, Sainte-Croix, Savigny-en-Revermont, Savigny-sur-Seille, Sens-sur-Seille, Serley, Sermesse, Serrigny-en-Bresse, Simandre, Simard, Sornay, Tartre, Thurey, Torpes, Toutenant, Tronchy, Truchère Varennes-Saint-Sauveur, Verdun-sur-le-Doubs, Vérissey, Verjux, Villegaudin, Vincelles.

5. Saikne ar ģeogrāfisko apgabalu

“Volaille de Bresse” / “Poulet de Bresse” / “Poularde de Bresse” / “Chapon de Bresse” ir Gallus ģints balto vistu varietātes gallu jeb Breses šķirnes mājputni, kas selekcionēti uz vietas un tiek audzēta lēni.

Šī lauku šķirne, kas lieliski piemērota Breses klimatiskajiem apstākļiem, ļauj vislabāk izmantot tai pieejamās zālāju ganības, kur tai pašai jāmeklē barība, tādējādi uz smalka skeleta izveidojot labi attīstītu muskulatūru.

Tās papildbarībā trūkst olbaltumvielu, bet tajā ir daudz kukurūzas, un tās “nobarošanas beidzamais” posms ļauj ražot labi nobarotus mājputnus, kas rada Breses mājputnu reputāciju.

Breses mājputnu audzēšanas apgabals ir mežains līdzenums ar nelieliem pauguriem; turienes cilmiežiem izcelsme ir pirmsleduslaimeta periodu ģeoloģiskie nogulumi, no kā veidojusies ļoti mālaina un ūdensnecaurlaidīga augsne. Klimats ir mitrs.

Kukurūzai, ko Bresē ieveda XVII gadsimta sākumā, ir bijusi liela nozīme Breses lauksaimniecības sistēmā – tā kalpoja par mājputnu barību. Gadsimtu gaitā izveidojusies tradicionāla jaukta tipa lauksaimniecība, kuras pamatā ir zālaugu kultūru izmantošana un graudaugu audzēšana, bet līdztekus tai – aitkopība un liellopu audzēšana, kas saglabājusies līdz mūsu dienām.

Vietējās šķirnes vistas, kas atzītas par vienīgajām, no kurām var iegūt produktu, ko var apzīmēt ar šo cilmes vietas nosaukumu, ir ļoti izturīgas un sevišķi labi pielāgojušās Breses mitrajai videi un augsnei.

Putnkopības prakses pamatā ir jau izsenis izmantots mājputnu ēdināšanas režīms zālāju ganībās, kur tie paši meklē barību (sliekas, zāli u. c.), ko papildina ar graudiem un piena produktiem (atšķaidītu pienu, sūkalām, piena pulveri, paniņām u.c.). Dzīvnieku galīgo nobarošanu veic sprostos, ko sauc par “épinettes”, mierīgos apstākļos un samērā tumšā vietā, lai netiktu sacelta nekāda kņada.

Kad šos mājputnus “izdaiļo” Breses gaumē, kas kapauniem ir obligāti, to kājas un spārnus cieši piekļauj pie ķermeņa. Tad mājputnu liemeņus ievīsta izturīgā dabīgās šķiedras audeklā, kuru pēc tam ļoti cieši aizšuj ar rokām, izmantojot smalku diegu un sākot ar vidusdaļu, un beidzot ar galvu un muguras daļu pie astes, tā lai liemeņi būtu pilnīgi “ievīstīti”, izņemot kaklu, kura augšējo trešdaļu atstāj ar spalvām. Pēc atvīstīšanas šādam mājputna liemenim ir raksturīga cilindriska forma, no kuras atdalās vienīgi galva un kakls.

Šiem dzīvniekiem ir raksturīgs smalks skelets un “sīkgraudaina” āda; tās ir pazīmes, kas liecina, ka tiem labi attīstās gaļa un tauki.

Produkts “Volaille de Bresse” pieder pie “trekno mājputnu” tipa: tas ir garenāks un ar ļoti smalku miesas būvi; tās ir pazīmes, ka šādi dzīvnieki labi noder nobarošanai. Tos viegli atšķirt no “graudu vistas” (poulet de grain), kas ir platāka, druknāka un kam mazāk raksturīgs novājējis izskats.

Noteicošais faktors Breses mājputnu audzēšanas aizsākumam ir Breses jauktā tipa lauksaimniecība, kas veidojusies tiešā vietējās vides ietekmē, kurai raksturīgi labvēlīgi apstākļi zālaugiem un kukurūzai, kas ir mitrumprasīga kultūra, kurai vajadzīgas augsnes ar lielām ūdens rezervēm. Kukurūza kā papildbarība citiem graudaugiem savas uzturvērtības dēļ ir ļāvusi mājputnus nobarot treknus – tas ir Breses mājputnu reputācijas pamatā.

Ražotāji pratuši saglabāt šķirni tīrā veidā, lai izkoptu produktam “Volaille de Bresse” vajadzīgās īpašības. Šo mājputnu izturīgums ir ļāvis tiem dzīvot šajā dabas vidē, kur valda grūti apstākļi un kur tie barojas daļēji ar vietējās zemes savvaļas dzīvo barību un saņem ģeogrāfiskajā apgabalā iegūtu bagātīgu papildbarību (kukurūzu, pienu), ko putnkopis tiem izēdina audzēšanas un nobarošanas laikā.

Tādējādi putnkopības pamatā šeit ir stipra tradīcija un ar proteīniem sevišķi bagātas barības izēdināšana, īpašas nobarošanas metodes un vēlīns kaušanas vecums, kas ļauj dzīvniekiem sasniegt pilnīgu fizioloģisko gatavību.

Atsauce uz specifikācijas publikāciju:

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-c299632c-5d77-4297-8f9a-2122d1b942ea

(1) OV L 343, 14.12.2012., 1. lpp.